Боцца бовзийтича, иштта бу дийцаран чулацам. Цу тІехь йоккха меттиг дІалоцу дечу гІуллакхаша, уьш вовшахкхета цхьанна тІаьххье юха хуьлучу эпизодех. Авторо шуьйра пайдаоьцу диалогах. Амма дукха хьолахь хуьлуш болу хиламаш гойту, ткъа церан вовшашца йолчу зІенех а, маьІнех а кхетадо дийцархочо. Еххачу ханна дагахь дуьсу Лом-Іелин, лейтенантийн Ивановн, Смирновн, ткъа иштта Яценкон, Матвейн, кхечеран васташ, царах цхьаберш йоццачу эпизодашкахь бен гуш бацахь а. Авторан аьтто болу церан амалшкахь долу уггаре а ладаме аматаш билгалдаха. Говзар тІеоьцу кхерамах, бохамех, къизаллех дуьзна Сийлахь-боккхачу Даймехкан тІеман денойх лаьцна дийцар долуш санна. Иза дерриге а хилла ду. Оцу дерригенах а чекхбевлла советийн бІаьхой, шайн дегнаш дахчош, керлачу тІемашна кечлуш. ТІаьххьарчу чоьтехь цара уьш шаьш дукха сатийсинчу Толаме а кхачийра. Х.Ошаевн «Брест-орешек огненный» киншка эххар а ерриге а зорбатуьйхира 1990-чу шарахь, яздархо кхелхинчул тІаьхьа. Авторо ша оцу говзаран жанр исбаьхьаллин – документальни повесть аьлла билгаляьккхина. Шен киншкан дешхьалхенехь цо яздина: «Брестан гІап а, Брестан район а ларъеш дакъалаьцна хиллачу Нохч-ГІалгІайчуьра эскаре кхайкхина хиллачеран йицйина цІераш дагайохкуьйтуш, яздархочо С.Смирновс Брестан гІопан хьокъехь йолчу киншки тІехь болх беш бинна некъ бан дезаш нисло». И некъ – дийна бисинчу бІаьхошка, кхелхинчеран гергарчаьрга, бевза-безачаьрга леррина хаттарш дар, газетерчу хаамех пайдаэцар, тІом балаболале хьалха бІаьхоша цІа дахкийтина хилла кехаташ а, суьрташ а таллар бара. Вуьшта, адамийн иэс – дІора теша йиш йолуш хІума а ма дац, ткъе итт шо хьалха хилла хиламаш, адамаш, бакъдерш, хилларш-лелларш дагалаца дезча...» (Ошаев Халид. Брестан г1ап. Грозный, 1989, агІо 3).